Әфганстан – йөрәк ярасы

Максат:  Әфган сугышы, аның асылы белән тирәнрәк таныштыру; Әфганстанда хәрби хезмәттә булган егетләргә карата хөрмәт хисләре тәрбияләү; укучыларга батырлык, героизм кебек хисләрнең югарылыгын күрсәтү; мондый сыйфатларны булдыруда үзтәрбиянең ролен аңлату.

Җиһазлау: 

Плакатлар:“Батырлык көндәлек очрап торган авырлыкларга үҗәтләнеп каршы барганда тәрбияләнә” Н.А.Островский.

1. “...герой – хәлиткеч моментта кешелек җәмгыяте өчен иң кирәкле булган эшне башкаручы” Ю.Фучик,  презентация
Кичә барышы.

I.Афган сугышы турында видеоролик күрсәтү.
Укытучының кереш сүзе.

Батырлык. Бу купшы сүз түгел,

Хәтерләрдән тиз җуела торган.

Мәгънә - асылында, мәңгелеккә

Күңелләргә, җанга уела торган.

Кайсы тауның ташларыннан икән

Батырлыкка һәйкәл куясы?

Чорлар җиле ташларны да уя,

Тик мәңгелек хәтер кыясы!

Батырлык дип күпме сөйләп йөрмик,

Күпме аны күккә күтәрмик,

Ише бармы бөеклекнең солдат

Кылган батырлыкка тиңләрлек?

Нәрсә соң ул батырлык? Аның төп мәгънәсен һәркем үзенең тормышка карашларыннан чыгып, үзенчә аңлый. Ә шулай да, батырлык ул, мөгаен, гадәти күзлектән караганда һич кенә дә кеше башкара алмастай эшне башкарудыр. Ул кешедән чиксез ихтыяр көче, тәвәккәллек, үз-үзеңне аямауны таләп итә.

Хөрмәтле кунаклар, укучылар! Безнең бүгенге очрашуыбыз нәкъ менә шундыйлар хакында: ерак Әфганстан җирендә гомере өзелеп мәңге яшь булып  калган солдатлар һәм ул дәһшәтле көннәрнең шаһиты булып яшәүче исәннәр хакында.

1 а.б.:

Әфганстан, исемең шигъри синең,

Җирең сихри, кыя, ташларың!

Изге дуслык бурычын үтәр өчен

Сиңа китте бик күп якташларым...

Кыяларның булмый ак таплары,

Аларның була тик ак ташлары.

Шул ташларны каннарына манып,

Табутларда кайтты якташларым.                  (В.Һадиуллин “Әфганстан”)

2 а.б.: Әфганстан. Каян гына килеп керде соң безнең телебезгә бер үк вакытта сихри дә, ят та, дәһшәтле дә булган бу сүз? Килеп керде дә, барыбызны дә сискәндереп, сагаерга мәҗбүр итте, аналарның төн йокысын качырды, илгә кургаш табутлар кайтарды.

1 а.б.:  Әфганстан. Күпләрне тетрәндергән сүз бу. Леонид Брежнев Әфганстанга совет гаскәрләре кертелү турындагы хәбәрне Үзәк телевидение буенча 1979 нчы елның 25 нче декабрендә игълан итте. Фәкать 1988 нче елның 15 нче маенда гына чит илдәге гражданнар сугышыннан совет гаскәрләре чыгарыла башлады һәм, ниһаять, 1989 нчы елның 15 нче февралендә соңгы совет солдаты Әфганстан чиген атлап чыкты. 9 ел 51 көн буена барган сугыш булды бу җирдә.
Барлыгы 620000 кеше хәрби хезмәт үтә.

Барлыгы 14453кеше һәлак була,шуларның 343е- БРнан.
10751кеше инвалид булып кала.

 Сугышның барышындагы иң канкойгыч ел-1984 ел, ул елда 2346 кеше һәлак була.

200153 кеше СССР орден һәм медальә лаек була, шуларның 10955е- үлгәннән соң.

71 кеше Советлар Союзы Герое исеменә лаек, 25е- үлгәннән соң.
2 а.б. “Әфган кызалаклары”ның кара таҗы Дүртөйле җиренә дә очып кунды: бездән чыгып киткән 167 асыл егетнең 7се Әфган тауларында башын салды. Аларның исеме безнең күңелләрдә мәңге сакланыр.
1 нче укучы. Мәскүр Мидхәт улы  Гафаров –1985 нче елның 7 нче августында һәлак булды. “Батырлык өчен” медале белән бүләкләнә.
2 нче укучы. Сергей Николаевич Мешков- 1984нче елның 17 декабрендә һәлак булды. Кызыл Йолдыз ордены белән бүләкләнә.

3 нче укучы. Азат Мәснәви улы Мәхмүтов - 1980 нче елның 15 нче августында яралардан гомере өзелә, Кызыл Йолдыз ордены белән бүләкләнә.

4 нче укучы. Әсләм Әкрам улы Мөхәммәдиев - 1980 нче елның 1нче июлендә һәлак булды. Кызыл Йолдыз ордены белән бүләкләнә.

5нче укучы. Венер Өлфәт улы Фазылов – 1980 нче елның 8 нче августында һәлак булды. Имай Утар авылында җирләнде. Кызыл Йолдыз ордены белән бүләкләнә.

6 нчы укучы. Александр Васильевич Чиглинцев - 1982 нче елның 31 нче июлендә  һәлак булды. Кызыл Йолдыз ордены белән бүләкләнә.
7нче укучы.Рәвис Зөфәр улы Яхин – 1979 елның 26 декабрендә һәлак булды. Кызыл Йолдыз ордены белән бүләкләнә.

2 а.б.

Еллар үтү белән күп вакыйгалар хәтердән җуела. Әмма без тарихтагы бу кайгылы көннәрне онытырга тиеш түгелбез. Гомерләренең иң матур вакытында һәлак булган егетләребезнең намус һәм хәрби бурыч төшенчәләрен үзләренең тормышыннан да өстенрәк куйганнары өчен горурлану тойгысы кичерәбез. Үлгәннәр хәтере исәннәрдә яши. 


1 а.б.


Тын калыйк бер минут, бары тик бер минут,


Бар дөнья бер минут тын калсын.


Ах, Әфган җилләре һәм дала гөлләре...


Чык түгел, гөлләрдән яшь тамсын!

(Әфган сугышында һәлак булганнарны искә алу өчен бер минут тынлык игълан ителә.)


2 а.б.


Онытмыйк! Мәңгелек дан аларга! Аларның соңгы истәлекләре булып, сагынып, өйдәгеләре өчен борчылып, туган якларын җирсеп язган хатлары гына калды.


(Фазылов Венерның соңгы хаты укыла.) 
Белеп булмый, бәлки,
Соңгы хатым булыр.
Алдагысын кем белә,
Бәхилләшсәм, авыр булыр сезгә.
Бәхилләшеп тормыйм.
Язган хатым, бәлки,
Барып та  җитә алмас –
Хаттан алда килер авыр хәбәрем,
Гафу итегез, туганнар...

Х.Бигичев язмасында “Соңгы хат” җырының бер өлеше уйнатыла.(И.Хөснетдинов шигыре һәм көе.)

А.б. Венерның бала чагы тыныч елларга туры килә. Ул кечкенәдән кайгы белмәс,шук,шаян булып үсә.Йорт эшләренә кечкенәдән өйрәнә. Шахмат, шашка, бильярд уеннарын яхшы үзләштерә.Үзешчән коллектив куйган концерт һәм спектакльләрдә актив катнаша. Аңардан артист та чыккан булыр иде, әмма ул әтисе юлыннан китеп, 10 классны бетергәч тә тракторга утырды.”Беларусь”тракторын чыгарылыш имтиханнарын биреп йөргән мәлдә ремонтлый. Соңгы имтиханын тапшырырга да ул, майлы кулын сөртә- сөртә. Тракторы яныннан китә.Һәм ул аны уңышлы тапшырып, .”Беларусь”ен зур куаныч белән капка төпләренә алып кайтып куя.
1977 елның язы. Яшьләр май бәйрәмен каршыларга җыеналар.Авылдашларына бүләк итеп, В. Катаевның “Дустым өендә” драмасын сәхнәләштерергә ниятлиләр.Венер анда якын күршесен- сугыш кырында югалтып кайткан солдат ролен уйнарга тиеш була.Тик өлгерәлми кала: апрель  башларында хәрби хезмәткә алына.

Солдат юллары аны Венгриягә алып килә.Биредә ул ант кабул итә, хәрби хезмәт серләренә өйрәнә. Әйтергә кирәк, яхшы хезмәт итә Венер.Бу хакта әти- әнисенә командирларыннан килгән рәхмәт хатлары да сөйли.Венер үзе дә хатларны еш яза. Бәйрәм саен авыл клубы исеменә, иптәшләренә котлау открыткаларын җибәрергә онытмый.

 Бу вакытта дөньялар бик тыныч булмый.Әфганстанда гражданнар сугышы кабынып китә. Венер хезмәт иткән частьта да күрше әфган халкын “басмачы бандитлар”дан азат итү өчен көрәшкә барырга теләк белдерүчеләрне эзлиләр. Байтак иптәшләре белән бергә Венер  да барырга ризалык бирә... Бу вакытта сугышны күз алдына да китерә алмаганнардыр егетләр. Венер да күп тапкырлар ут яңгыры астында калды. Күз алдында бик күп иптәшләренең. Дусларының гомере киселде.Ә бит бер алышта ул үзе дә каты яраланып, кыя ташларга бәрелә- сугыла аска тәгәри.иптәшләре аны авыр хәлдә эзләп табалар һәм ялан госпиталенә озаталар. Шулай да яшьлек үзенекен итә, ул үлемне җиңә.Венер шушы яралануы турында әти- әнисенә , туганнарына да язмый. Бу хакта сөйгән яры Нәсимәсенә генә белдерә.Менә шул хаттан өзек:
“Нәсимә! Аңла син минем йөрәгемне. Мин бит монда канатлары сынган кош кебек. Яннарыңа ашкынып кайтыр идем дә бит, булса әгәр канатларым...

Оча торган кошлар, язлар җиткәч.

Кайтып китә туган якларга. 

Күңлем тулып, артларыннан карап калам,

Эх, бик авыр шундый чакларда...

Госпитальдә ятам, Нәсимә. Хәлләрем бик авыр, яраланмаган җирем бик аз.Тәннәремнең сөякләре күренеп торган җирләре күп.Көн дә хатлар яз син миңа. Исән йөреп кайтсам, барысы да онытылыр әле дип уйлыйм.Уйларымның чиге юк.Дошманнар оясында ятам бит мин. Кайчан килеп шартлаталар, ансын белеп булмый.Бу хакта әти- әниемнәргә язмадым, бөтен серемне тик синең белән генә уртаклашам, Нәсимә...

Син дә минем кебек ,сагышланып,

Хатлар көтәсеңме,Нәсимә?
Хатларыңа уйларыңны язып җибәр,

Һич шикләнмә миннән, Нәсимә.

Күңелләрем нидер сизә, 

Һич уйланма, Нәсимә,

Ары- бире була калсам,

Елама син, Нәсимә...”

Ике айдан артык госпитальдә ятканнан соңВенер савыгып аягына баса һәм үтенече буенча тагы частена кайта. Янә канкойгыч сугышлар башлана.1980 елның 8 августында Венер хезмәт иткән взводка Мәрҗәни дигән кышлакны азат итәргә приказбирелә.Әлеге алышта алар камауда кала.
Егетләр кыю сугыша. Әмма тынып барган мәлдә бер мәрхәмәтсез пуля Венерны каты яралый. Бу юлы аның гомерен врачлар саклап алып кала алмый...Аны соңгы минутларында Чакмагыш егете вертолетка салышып  озата... Венер һавада җан биргән...
Укучы.Кичер, әнкәй, кичер

Кайта алмавымны! 
Чит ил туфрагында

Ятып калганымны.


Солдат сугышны үзе сайламый, ул сугышны игълан итми. Бары тик ул, биргән антына һәм хәрби бурычына тугрылыклы калып, югарыдан бирелгән приказны гына үти. Аның каһарманлыгы, батырлыгы, Ватанга ихтирамы нәкъ әнә шунда күренә.
1а.б. 

Яхин Рауис 1961нче елның 26 июлендә Кушнарат авылында туган. 1968 нче елныэ 1 сентябрендә Имай Утар мәктәбенең 1 классына укырга кергән. Уку елларында үзен бары тик уңай яктан гына күрсәтә, яхшы билгеләргә укый, мәктәп тормышында актив катнаша. Мәскәү урта мәктәбен тәмамлагач, Уфадагы 65 нче санлы СПТУ да белем алып, слесарь һөнәрен үзләштерә. 1979 нчы елның 24 октябренда Совет армиясе сафларына чакырыла. Ике айдан аларны Әфганстанга җибәрәләр. Әфган җиренә десант булып төшкән беренче сугышчыларның берсе була. 26 декабрьда һәлак була.

2 а.б.


Бу сугышта һәлак булган солдатларның әти-әниләре, туганнары безнең арада яши. Ишелеп килгән кайгы дулкыннарына, берсе артыннан берсе туып кына торган тормыш сынауларына бары ата-аналар гына чыдый ала. Шундыйларның берсе Эльвира һәм Сәвия апалар бүген безнең арада.


Эльвира апа – үзебезнең Имай Утар егете, безнең мәктәптә 9-10 классларда укыган, шушы мәктәп бусагаларын таптаган, сугышчан батырлыгы өчен “Кызыл йолдыз” ордены белән бүләкләнгән Фазылов Венер Өлфәт улының әнисе. Сәвия апа исә шулай ук үзебезнең Имай Утар егете, безнең мәктәптә 9-10 классларда укыган, шушы мәктәп бусагаларын таптаган, сугышчан батырлыгы өчен “Кызыл йолдыз” ордены белән бүләкләнгән Яхин Рәвис Зөфәр улының әнисе.

(Батырларның әниләренә сүз бирелә)Чыгышлар.
Сезнең сугыш китергән кайгы-хәсрәтләр дә, мәңге төзәлмәс җан газаплары да сындыра алмаган сабырлыгыгыз алдында без баш иябез,  апалар һәм сезгә багышлап җыр башкарабыз.

(Чәчәкләр бирелә, җыр башкарыла.)
2 а.б.

Һәлак булганнарның авыр туфрагы җиңел булсын. Исән-саулары арабызда йөри. Бер яклары белән дә башкалардан аерылып тормыйлар шикелле алар. Ләкин сез аларның күзләренә төбәлебрәк, җаннарына тикле үтеп керергә тырышып багыгыз. Алар сугыш тузанын, сугыш төтенен иснәгән, яралы гәүдәләр, өзелгән кул-аяклар күргән кешеләр. Алар бездән иң әүвәл шуның белән аерылып торалар, моны бик авыр кичерәләр, оныта алмыйлар.

1 а.б.

15 февраль – совет гаскәрләре Әфган җиреннән чыгарылуга 26 ел тулган көн. Без бүгенге кичәгә сугыш кичергән, ул мәхшәрне үз еүзләре белән күргән әфганчы ______________________________ ны чакырдык. Аның бүген безгә, яшь буынга әйтер сүзе бар. Исмагилов Илдар Әнәс улы, ефрейтор, 1960 елгы

Минниахметов Фәүдәт Фаат улы, ефрейтор, 1967 елгы

Файзрахманов Динис Габдрахман улы, рядовой, 1969 елгы
(Әфганчы чыгышы) (Сораулар бирелә.)

1 а.б.

Мәскәү урта мәктәбе укучылары һәм укытучылары исеменнән эчтәлекле һәм матур җавапларыгыз өчен Сезгә зур рәхмәт. Сезгә ныклы сәламәтлек, озын гомер һәм тыныч, аяз күк йөзе телибез. Очрашу истәлеге итеп кечкенә генә бүләгебезне кабул итегез. 

2 а.б.

Зур сугышлар бетә, ә тарих мәңгелек. Әфган сугышы да тарихыбызга кереп калды. Еллар үткән саен, йөрәкләребезне телгәләп искә төшеп торачак авазлар калды: җан һәм тән яралары алып кайткан исәннәр, мәңгелек ятып калган солдатларның җырлары калды.

Укытучы:

Кешенең матурлыгы үз Ватанын яратуда, аны һәр минутта сакларга әзер булуда чагыла. Ватанны ярату – аның уңышлары белән горурлану, үз халкыңа файдалы булу, аңа яхшы яшәргә комачаулаучы барлык нәрсә белән көрәшү дигән сүз. Кешенең нәрсә белән кызыксынуыннан, нинди уй-фикерләр белән яшәвеннән, кечкенә генә мәсьәләләрне булса да хәл итүдә ничек катнашуыннан аның батырлыкка әзерлеге күренә. Хәзер үз-үзегезгә сорау бирегез: үзеңне ничек итеп батырлыкка әзерләргә мөмкин? Нинди хәлләрдә батырлык, тәвәккәллек күрсәтергә туры килде? Сез үзегезнең ихтыяр көчегезне, максатчанлыгыгызны, тәвәккәллегегезне ничек камилләштерәсез? Ватанны яратуыгыз нидә чагыла? 

Тормышта һәрчак батырлыкка урын бар, тик аңа юл үзеңдә бурычлылык хисе, сәяси өлгергәнлек, җаваплылык, әхлакый тотрыклылык тәрбияләү аша үтә. В.А.Сухомлинский “Батырлык һәм тәвәккәллек – ул әхлаклылык һәм ихтыяр көче, алар һәр кешегә билгеле бер очракта гына түгел, ә көндәлек  тормышта, эштә дә кирәк”. – дип язган. Батырлык, тәвәккәллек, намуслылык, гаделлек кебек сыйфатлар ялкаулык, тәртипсезлек, таркаулык, ялган белән көрәштә дә барлыкка килә. Кешенең героик характеры үзендәге начар сыйфатларны җиңүдән башлана.

Хөрмәтле кунаклар, укучылар!

Җир йөзендә сугышлар башка кабатланмасын. Яшь егетләрнең гомере вакытсыз өзелмәсен, ата-аналар кайгы яше түкмәсен иде. Кеше бу дөньяга иҗат итү, җирне матурайту өчен яратылган. Без – тынычлык яклы!

(Җыр)

